pythainlp/thaigov-v2-corpus-22032023 huggingface dataset:
วันพฤหัสบดีที่ 1 กันยายน 2565
พ่อเมืองมหาสารคาม สั่งการชุดปฏิบัติการพิเศษฝ่ายปกครองกวาดล้างยาเสพติด ยุทธการ "มหาสารคามเมืองปลอดภัยยาเสพติด"
พ่อเมืองมหาสารคาม สั่งการชุดปฏิบัติการพิเศษฝ่ายปกครองกวาดล้างยาเสพติด ยุทธการ "มหาสารคามเมืองปลอดภัยยาเสพติด"
เมื่อวันที่ 31 สิงหาคม 2565 นายเกียรติศักดิ์ ตรงสิริ ผู้ว่าราชการจังหวัดมหาสารคาม เปิดเผยว่า ได้สั่งการให้ชุดปฏิบัติการพิเศษฝ่ายจังหวัด สนธิกำลังปิดล้อมค้นบ้านเป้าหมาย พบของกลางเป็นจำนวนมาก
จากการตรวจค้นดังกล่าว ชุดปฏิบัติการฝ่ายปกครองได้ใช้เวลาข้ามคืนในการลงพื้นที่ปิดล้อมตรวจค้นบ้านเป้าหมายผู้ที่มีส่วนเกี่ยวข้องกับยาเสพติด ตามยุทธการ "มหาสารคามเมืองปลอดภัยยาเสพติด" ตั้งแต่เวลา 9.00 น. ของวันที่ 30 สิงหาคม 2565 จนถึงเวลา 07.00 น ของวันที่ 31 สิงหาคม 2565 ผลการจับกุมผู้ต้องหา พร้อมของกลางจำนวน 3,785 เม็ด และทำการตรวจปัสสาวะพบสารเสพติดในร่างกาย และได้นำผู้เสพเข้ารับการบำบัดรักษา 2 ราย จึงควบคุมตัวผู้ต้องหาพร้อมของกลางนำส่งพนักงานสอบสวนเพื่อดำเนินคดีตามกฎหมายต่อไป
"การดำเนินการตามยุทธการดังกล่าว ได้ปฏิบัติตามยุทธศาสตร์ชาติ นโยบายสำคัญของรัฐบาล และ กระทรวงมหาดไทย จังหวัดมหาสารคาม ได้ขับเคลื่อนภารกิจสำคัญของกรมการปกครอง (10 Flagships to DOPA All Smart 2022 “อำเภอมั่นคง ปลอดปลอดภัย” ขับเคลื่อนการป้องกันและแก้ไขปัญหายาเสพติด : หมู่บ้านมั่นคง ปลอดภัยจากยาเสพติด และเป็นการแก้ไขปัญหาความเดือดร้อนที่ส่งผลกระทบกับการดำรงชีวิตของประชาชน และขอความร่วมมือพี่น้องประชาชน ร่วมเป็นภาคีเครือข่ายการทำงานร่วมกับกระทรวงมหาดไทยโดยช่วยเป็นหูเป็นตา และช่วยดูแลสอดส่อง ร่วมกันจัดระเบียบสังคมให้มีความน่าอยู่ และป้องกันการกระทำความผิด สามารถแจ้งผ่านช่องทางสายด่วนศูนย์ดำรงธรรม 1567 ตลอด 24 ชั่วโมง" ผู้ว่าฯ มหาสารคาม กล่าวทิ้งท้าย
วันเสาร์ที่ 8 ตุลาคม 2565
มท.1 และ มท.2 ร่วมคณะ นรม. ลงพื้นที่เยี่ยมให้กำลังใจผู้บาดเจ็บและครอบครัวผู้เสียชีวิต จังหวัดหนองบัวลำภู พร้อม
มท.1 และ มท.2 ร่วมคณะ นรม. ลงพื้นที่เยี่ยมให้กำลังใจผู้บาดเจ็บและครอบครัวผู้เสียชีวิต จังหวัดหนองบัวลำภู พร้อม "แสดงความเสียใจและห่วงใยอย่างสุดซึ้ง"
วันนี้ (7 ต.ค. 65) เวลา 13.00 น. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายทรงศักดิ์ ทองศรี รัฐมนตรีช่วยว่าการกระทรวงมหาดไทย ลงพื้นที่จังหวัดหนองบัวลำภู พร้อมด้วย พลเอก ประยุทธ์ จันทร์โอชา นายกรัฐมนตรี รองนายกรัฐมนตรี และคณะรัฐมนตรี เยี่ยมให้กำลังใจผู้บาดเจ็บและครอบครัวผู้เสียชีวิต จากเหตุการณ์โศกนาฏกรรมสะเทือนขวัญ ในพื้นที่จังหวัดหนองบัวลำภู เมื่อวันพฤหัสบดีที่ 6 ตุลาคม 2565 โดยมี นายสุทธิพงษ์ จุลเจริญ ปลัดกระทรวงมหาดไทย อธิบดีกรมและหัวหน้าหน่วยงานรัฐวิสาหกิจในสังกัดกระทรวงมหาดไทย ร่วมให้กำลังใจผู้บาดเจ็บและครอบครัวผู้เสียชีวิตด้วย
พลเอก อนุพงษ์ฯ กล่าวว่า ขอแสดงความเสียใจอย่างสุดซึ้งต่อครอบครัวผู้สูญเสียจากเหตุการณ์ในครั้งนี้ ทั้งนี้ ได้สั่งการให้จังหวัด และอำเภอ ดูแลญาติผู้เสียชีวิตอย่างใกล้ชิด และเร่งช่วยเหลือเยียวยาในทุกด้านต่อไป
โดย พลเอก ประยุทธ์ จันทร์โอชา นายกรัฐมนตรี พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายทรงศักดิ์ ทองศรี รัฐมนตรีช่วยว่าการกระทรวงมหาดไทย และคณะรัฐมนตรี ลงพื้นที่เยี่ยมให้กำลังใจครอบครัวผู้เสียชีวิตและผู้บาดเจ็บและมอบเงินช่วยเหลือ ณ องค์การบริหารส่วนตำบลอุทัยสวรรค์ อ.นากลาง จ.หนองบัวลำภู จากนั้น นายกรัฐมนตรีพร้อมด้วยคณะรัฐมนตรี เดินทางไปยังโรงพยาบาลหนองบัวลำภู เพื่อเยี่ยมผู้ได้รับบาดเจ็บจากเหตุการณ์ดังกล่าว
วันอังคารที่ 27 กันยายน 2565
ขยายระยะเวลาบรรเทาค่าใช้จ่ายค่าไฟฟ้า- น้ำประปา สำหรับผู้ถือบัตรสวัสดิการแห่งรัฐ อีก 7 เดือน ตั้งแต่ตุลาคม 65 - เมษายน 66
ขยายระยะเวลาบรรเทาค่าใช้จ่ายค่าไฟฟ้า- น้ำประปา สำหรับผู้ถือบัตรสวัสดิการแห่งรัฐ อีก 7 เดือน ตั้งแต่ตุลาคม 65 - เมษายน 66
วันที่ 27 กันยายน 2565 นายอนุชา บูรพชัยศรี รองเลขาธิการนายกรัฐมนตรี ฝ่ายการเมือง ปฏิบัติหน้าที่โฆษกประจำสำนักนายกรัฐมนตรีแถลงมติคณะรัฐมนตรี เห็นชอบขยายระยะเวลามาตรการบรรเทาภาระค่าไฟฟ้า และค่าน้ำประปา ตั้งแต่เดือน ตุลาคม 2565 - เมษายน 2566 (7 เดือน) โดยใช้งบประมาณจากกองทุนประชารัฐสวัสดิการเพื่อเศรษฐกิจฐานรากและสังคม จํานวน 1,933.05 ล้านบาท แบ่งเป็นสนับสนุนค่าไฟฟ้า     จํานวน 1,786.05 ล้านบาท ช่วยเหลือประมาณ 810,000 ครัวเรือน และงบประมาณสนับสนุนค่าน้ําประปา จํานวน 147 ล้านบาท ช่วยเหลือประมาณ 210,000 ครัวเรือน
ทั้งนี้ มาตรการบรรเทาภาระค่าไฟฟ้าและค่าน้ำประปา มีรายละเอียดดังนี้
ค่าไฟฟ้า
1) กรณีใช้ไฟฟ้าไม่เกิน 50 หน่วย/เดือน ติดต่อกัน 3 เดือน ให้ใช้สิทธิ์ค่าไฟฟ้าฟรีตามมาตรการที่มีอยู่ในปัจจุบัน
2) กรณีใช้ไฟฟ้าเกิน 50 หน่วย/เดือน ให้ใช้สิทธิ์ตามมาตรการน้ี ในวงเงิน 315 บาท/ครัวเรือน/เดือน
3) กรณีที่ใช้เกินวงเงินที่กําหนด ผู้มีบัตรฯ เป็นผู้รับภาระ ค่าไฟฟ้าทั้งหมด
ค่าน้ำประปา
1) กรณีที่ใช้น้ําประปา ไม่เกิน 315บาท จะได้เงินสนับสนุน ค่าน้ําประปาในวงเงิน 100 บาท/ครัวเรือน/เดือน
2) กรณีที่ใช้น้ําประปาเกิน 315 บาท ผู้มีบัตรฯ จะเป็นผู้รับภาระในการชําระค่าน้ําประปาท้ังหมด
ทั้งนี้ มาตราการดังกล่าวข้างต้น จะสิ้นสุดในวันที่ 30 กันยายน 65 ดังนั้น มติ ครม. ในครั้งนี้ จึงเป็นการขยายระยะเวลามาตรการบรรเทาภาระค่าไฟฟ้าและค่าน้ำประปาออกไปอีก 7 เดือน เพื่อบรรเทาภาระค่าใช้จ่ายด้านสาธารณูปโภคขั้นพื้นฐานให้แก่ผู้มีบัตรฯ ให้เป็นไปอย่างต่อเนื่อง และครอบคลุมผู้มีบัตร ฯ ที่จะได้รับประโยชน์จากมาตรการดังกล่าวมากขึ้น //
วันพุธที่ 12 ตุลาคม 2565
ครม. อนุมัติงบ 6,077 ลบ. เพิ่มประสิทธิภาพ “ระบบผลิตน้ำระบบส่งน้ำ – ระบบจ่ายน้ำประปา” รองรับความต้องการใช้น้ำใน 10 ปีข้างหน้า
.....
ที่ประชุม ครม. (11 ต.ค. 65) อนุมัติงบ 6,077.808 ล้านบาท ให้ ก.มหาดไทยดำเนินโครงการเพื่อการพัฒนาปี 64 ของการประปาส่วนภูมิภาค (กปภ.) สำหรับเพิ่มประสิทธิภาพของ “ระบบผลิตน้ำระบบส่งน้ำ” และ “ระบบจ่ายน้ำประปา” ประกอบด้วย
.
• โครงการก่อสร้างปรับปรุงขยาย และการบริหารจัดการลดน้ำสูญเสีย จำนวน 16 โครงการ
• โครงการก่อสร้างปรับปรุงกิจการประปาองค์การปกครองส่วนท้องถิ่น (อปท.) จำนวน 3 โครงการ
.
เนื่องจาก “ปัญหาระบบน้ำดิบ” ในบางพื้นที่ไม่มีคุณภาพ บวกกับในแต่ละพื้นที่มีประชากรเพิ่มขึ้นอย่างต่อเนื่อง ส่งผลให้กำลังการผลิตน้ำที่มีอยู่ไม่สามารถรองรับความต้องการใช้น้ำใน 10 ปีข้างหน้าได้
.
คาดว่าเมื่อโครงการก่อสร้างแล้วเสร็จ จะสามารถให้บริการผู้ใช้น้ำเพิ่มอีก 104,800 ราย โดย ปชช. ในเขตพื้นที่จำหน่ายน้ำของโครงการจะได้รับบริการ “น้ำสะอาดที่มีคุณภาพ” และปริมาณที่เพียงพอสำหรับใช้อุปโภคบริโภค ทั้งนี้ นายกฯ ได้สั่งการให้ดำเนินโครงการด้วยความสุจริต โปร่งใสเป็นธรรม มีประสิทธิภาพ สามารถตรวจสอบได้ทุกขั้นตอน
#ไทยคู่ฟ้า#สื่อสารรัฐบาลไทย
-------------------
วันอังคารที่ 27 กันยายน 2565
สธ.กำชับสถานพยาบาล เตรียมรับมือพายุ “โนรู” ไม่ให้กระทบบริการประชาชน
ปลัดกระทรวงสาธารณสุข กำชับสถานพยาบาลทุกแห่งเตรียมพร้อมรับมือ ฝนตกหนัก น้ำท่วมฉับพลัน จากอิทธิพลพายุ “โนรู” ในช่วงวันที่ 28 กันยายน – 1 ตุลาคม นี้ พร้อมติดตามสถานการณ์ใกล้ชิด ป้องกันความเสี่ยงที่อาจได้รับผลกระทบ
ปลัดกระทรวงสาธารณสุข กำชับสถานพยาบาลทุกแห่งเตรียมพร้อมรับมือ ฝนตกหนัก น้ำท่วมฉับพลัน จากอิทธิพลพายุ “โนรู” ในช่วงวันที่ 28 กันยายน – 1 ตุลาคม นี้ พร้อมติดตามสถานการณ์ใกล้ชิด ป้องกันความเสี่ยงที่อาจได้รับผลกระทบโดยใช้หลักป้องกัน ยกสูง เคลื่อนย้าย สำรองยาเวชภัณฑ์ เตรียมหาสถานที่สำรอง-รพ.สนาม เผื่อจำเป็น ไม่ให้กระทบบริการประชาชน
วันนี้ (27 กันยายน 2565) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า จากการเฝ้าระวังและประเมินสถานการณ์ภูมิอากาศของประเทศไทย พบว่า ตั้งแต่ช่วงเดือนสิงหาคม เป็นต้นมา มีฝนตกหนักอย่างต่อเนื่อง โดยตั้งแต่วันที่ 15 สิงหาคม 2565 – ปัจจุบัน มีรายงานผู้เสียชีวิตสะสม 15 ราย บาดเจ็บ 21 ราย และยังมีสถานการณ์น้ำล้นตลิ่งใน 5 จังหวัด และน้ำท่วมฉับพลัน น้ำป่าไหลหลาก ในอีก 16 จังหวัด ซึ่งขณะนี้สถานพยาบาลในสังกัดทุกแห่งยังเปิดให้บริการได้เป็นปกติ มีเพียง รพ.สต. 2 แห่งใน อ.บางบาล จ.พระนครศรีอยุธยา ที่เปิดให้บริการได้บางส่วน
สำหรับในช่วงวันที่ 28 กันยายน – 1 ตุลาคม นี้ พายุโซนร้อน “โนรู” จะส่งอิทธิพลโดยตรงต่อประเทศไทย ทำให้มีฝนตกหนักหลายพื้นที่ ร่วมกับลมแรง ซึ่งอาจทำให้เกิดน้ำท่วมฉับพลันและน้ำป่าไหลหลาก รวมถึงอันตรายอื่นๆ ได้ ขอให้สถานพยาบาลทุกแห่งเร่งสำรวจความแข็งแรงของสิ่งก่อสร้าง อาคาร รวมถึงระบบไฟส่องสว่าง และซ่อมแซมส่วนที่ชำรุดให้มีความปลอดภัย ดูแลอาคารสถานที่และครุภัณฑ์ที่อาจได้รับผลกระทบ โดยใช้หลักป้องกัน ยกสูง เคลื่อนย้าย รวมถึงเฝ้าระวังติดตามสถานการณ์ และผลกระทบด้านโรคและภัยสุขภาพที่อาจจะเกิดขึ้น พร้อมทั้งสำรองยา เวชภัณฑ์ และอุปกรณ์ทางการแพทย์ ให้เพียงพอต่อการให้บริการ หากมีความเสี่ยงสูงที่จะได้รับผลกระทบจากสถานการณ์น้ำท่วม ให้จัดหาสถานที่สำรองหรือจัดตั้งโรงพยาบาลสนามเมื่อจำเป็น เพื่อไม่ให้เกิดผลกระทบต่อผู้มารับบริการ
ทั้งนี้ ส่วนกลางได้เตรียมสนับสนุนยาช่วยเหลือผู้ประสบภัย เสื้อชูชีพ รองเท้าบู๊ท ไฟฉาย และประสานหน่วยงานในพื้นที่เพื่อแจกจ่ายให้กับประชาชนต่อไป และหากมีความจำเป็นสามารถขอรับการสนับสนุนมาที่ส่วนกลางได้ สำหรับประชาชนขอให้ระมัดระวังสุขภาพอนามัยเป็นพิเศษ ทั้งเรื่องอาหาร น้ำดื่ม โดยเฉพาะโรคที่มากับน้ำท่วมและหลังน้ำลด เช่น ตาแดง ท้องร่วง น้ำกัดเท้า และฉี่หนู หากเจ็บป่วยสามารถไปรับบริการได้ที่สถานพยาบาลใกล้บ้าน หรือหากเจ็บป่วยฉุกเฉิน โทรแจ้งสายด่วน 1669 ได้ตลอด 24 ชั่วโมง
**************************27 กันยายน 2565
วันจันทร์ที่ 31 ตุลาคม 2565
อว. โดย มทร.รัตนโกสินทร์ เปิดโครงการ ตลาดนัดผลผลิตจากตำบลสู่ประชาคมอย่างยั่งยืน ภายใต้โครงการขับเคลื่อนเศรษฐกิจและสังคมฐานรากหลังโควิดด้วยเศรษฐกิจ BCG
อว. โดย มทร.รัตนโกสินทร์ เปิดโครงการ ตลาดนัดผลผลิตจากตำบลสู่ประชาคมอย่างยั่งยืน ภายใต้โครงการขับเคลื่อนเศรษฐกิจและสังคมฐานรากหลังโควิดด้วยเศรษฐกิจ BCG
วันศุกร์ที่ 30 กันยายน 2565 มหาวิทยาลัยเทคโนโลยีราชมงคลรัตนโกสินทร์ จัดพิธีเปิดโครงการ ตลาดนัดผลผลิตจากตำบลสู่ประชาคมอย่างยั่งยืนแห่งมหาวิทยาลัยเทคโนโลยีราชมงคลรัตนโกสินทร์ ภายใต้โครงการขับเคลื่อนเศรษฐกิจและสังคมฐานรากหลังโควิดด้วยเศรษฐกิจ BCG(RMUTR U2T for BCG Market) โดยมี ดร.ดนุช ตันเทอดทิตย์ เลขานุการรัฐมนตรีว่าการกระทรวงการอุดมศึกษาวิทยาศาสตร์ วิจัยและนวัตกรรม ท่านรองผู้ว่าราชการจังหวัดนครปฐม นายรัฐศาสตร์ ชิดชู และ รศ.ดร.อุดมวิทย์ ไชยสกุลเกียรติ อธิการบดี มหาวิทยาลัยเทคโนโลยีราชมงคลรัตนโกสินทร์ ร่วมพิธีเปิดโครงการในครั้งนี้ สำหรับโครงการตลาดนัดผลผลิตจากตำบลสู่ประชาคมอย่างยั่งยืนแห่งมหาวิทยาลัยเทคโนโลยีราชมงคลรัตนโกสินทร์ ภายใต้โครงการขับเคลื่อนเศรษฐกิจและสังคมฐานรากหลังโควิดด้วยเศรษฐกิจ BCG(RMUTR U2T for BCG Market) ทางมหาวิทยาลัยเทคนโลยีราชมงคลรัตนโกสินทร์ได้รับมอบหมายให้ดูแลโครงการขับเคลื่อนเศรษฐกิจและสังคมฐานรากหลังโควิดด้วยเศรษฐกิจ ด้วยเศรษฐกิจ BCG (U2T for BCG) ให้เป็นที่ประจักษ์ โดยมีตัวแทนชุมชนเข้าร่วมจำนวน 150 คน นำเสนอผลิตภัณฑ์ จำนวน 113 ผลิตภัณฑ์ เพื่อเปิดโอกาสในการสร้างรายได้จากสินค้าและผลิตภัณฑ์ ด้วยการเพิ่มช่องทางการจำหน่ายสินค้า สู่ตลาดผู้บริโภคโดยตรงเพื่อนำองค์ความรู้จากมหาวิทยาลัยไปช่วยเพิ่มศักยภาพของสินค้าและบริการขับเคลื่อนพัฒนาเศรษฐกิจฐานราก ยกระดับรายได้ให้ประชาชน ณ หอประชุมบัวสวรรค์ 1,500 ที่นั่ง มหาวิทยาลัยเทคโนโลยีราชมงคลรัตนโกสินทร์ ศาลายา
วันจันทร์ที่ 29 สิงหาคม 2565
รมว.กห. ย้ำหนุนเสริมสร้างภาคเอกชนแกร่ง เป็นฐานการผลิตใช้เอง
ด้านอุตสาหกรรมป้องกันประเทศและความมั่นคงปลอดภัย
วันนี้ (29 สิงหาคม 2565) เวลา 09.30 น. ณ ศูนย์แสดงสินค้าอิมแพค เมืองทองธานี พล.อ.ประยุทธ์ จันทร์โอชา รัฐมนตรีว่าการกระทรวงกลาโหม (รมว.กห.) ได้เป็นประธานในการเปิดงาน Defense & Security 2022
พล.อ.คงชีพ ตันตระวาณิชย์ โฆษกกระทรวงกลาโหม เปิดเผยว่า งาน Defense & Security 2022 ซึ่งจัดขึ้น ระหว่างวันที่ 29 สิงหาคม - 1 กันยายน 2565 ณ ศูนย์แสดงสินค้าอิมแพค เมืองทองธานี เป็นการจัดแสดงเทคโนโลยีด้านอุตสาหกรรมป้องกันประเทศ เทคโนโลยีเพื่อความมั่นคง และการรักษาความปลอดภัย ซึ่งมีบริษัทต่าง ๆ จากต่างประเทศ ร่วมแสดงผลงานวิจัยและผลิตภัณฑ์
หลังจากนั้น พล.อ.ประยุทธ์ฯ ได้เดินชมการจัดแสดงเทคโนโลยี งานวิจัยและพัฒนาในหน่วยงานสังกัดกระทรวงกลาโหม (กห.) และเยี่ยมชมเทคโนโลยีผลิตภัณฑ์ด้านความมั่นคง ปลอดภัยและการบรรเทาสาธารณภัยที่ผลิตของภาครัฐ ภาคเอกชนในประเทศและต่างประเทศ โดย พล.อ.ประยุทธ์ฯ ชื่นชมภาคเอกชนไทย ถึงพัฒนาการและขีดความสามารถด้านอุตสาหกรรมป้องกันประเทศ พร้อมย้ำว่า กห. และรัฐบาล พร้อมสนับสนุนเสริมความแข็งแกร่งของภาคเอกชนภายในประเทศ ให้พร้อมเป็นฐานการผลิตอาวุธยุทโธปกรณ์ ผลิตภัณฑ์ด้านความมั่นคงปลอดภัย และการบรรเทาสาธารณภัย ให้กองทัพและประเทศในภูมิภาค
วันอังคารที่ 11 ตุลาคม 2565
วธ.ร่วมใจหน่วยงานในสังกัด จัดกิจกรรมเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2565
วธ.ร่วมใจหน่วยงานในสังกัด จัดกิจกรรมทำบุญตักบาตร สวดพระพุทธมนต์ ถวายพระราชกุศล และงานครบรอบ 36 ปี การถวายพระราชสมัญญา “อัครศิลปิน เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2565
วธ.ร่วมใจหน่วยงานในสังกัด จัดกิจกรรมทำบุญตักบาตร สวดพระพุทธมนต์ ถวายพระราชกุศลและงานครบรอบ36ปี การถวายพระราชสมัญญา“อัครศิลปิน เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร13ตุลาคม2565
นายอิทธิพล คุณปลื้มรัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม (วธ.)มีนโยบายเทิดทูนสถาบันชาติ ศาสนา พระมหากษัตริย์ จึงได้ร่วมกับหน่วยงานรัฐ เอกชน เครือข่ายทางศาสนาและวัฒนธรรมจัดกิจกรรมน้อมรำลึกในพระมหากรุณาธิคุณ เนื่องในวันคล้ายวันสวรรคต พระบาทสมเด็จ พระบรมชนกาธิเบศร มหาภูมิพลอดุลยเดชมหาราช บรมนาถบพิตร13ตุลาคม2565ทั้งส่วนกลางและส่วนภูมิภาค วธ. โดยสำนักงานปลัดกระทรวงวัฒนธรรมและกรมการศาสนา ร่วมกับวัดพระราม9กาญจนาภิเษก จัดกิจกรรมถวายพระราชกุศลพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันที่13ตุลาคม2565ณ วัดพระราม9กาญจนาภิเษก เขตห้วยขวาง กรุงเทพมหานคร มีกิจกรรมประกอบด้วย พิธีทำบุญตักบาตรถวายพระราชกุศล พิธีสวดพระพุทธมนต์ ขณะเดียวกันกรมส่งเสริมวัฒนธรรมจัดงานสานสัมพันธ์เครือข่ายรวมใจรำลึกในพระมหากรุณาธิคุณ“อัครศิลปิน”เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร13ตุลาคม2565และครบรอบ36ปี การถวายพระราชสมัญญา“อัครศิลปิน”ณ หออัครศิลปิน อำเภอคลองหลวง จังหวัดปทุมธานี
รัฐมนตรีว่าการกระทรวงวัฒนธรรม กล่าวอีกว่า นอกจากนี้หอภาพยนตร์ (องค์การมหาชน) ได้เผยแพร่ภาพยนตร์ข่าวบันทึกเหตุการณ์เมื่อครั้งพระบาทสมเด็จพระปรมินทรมหาภูมิพลอดุลยเดชและสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินเยือน สหราชอาณาจักร ในปี พ.ศ.2503ทางช่องยูทูบของหอภาพยนตร์ (องค์การมหาชน) เพื่อน้อมรำลึกวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิต13ตุลาคม2565ในส่วนของภูมิภาค สำนักงานวัฒนธรรมจังหวัด ร่วมกับเครือข่ายทางวัฒนธรรมจัดกิจกรรมถวายพระราชกุศลตามความพร้อมและบริบทของแต่ละพื้นที่ ทั้งนี้ วธ.จึงขอเชิญชวนพสกนิกรชาวไทย ร่วมกันแสดงออกถึงความจงรักภักดีและน้อมรำลึกถึงพระมหากรุณาธิคุณอันหาที่สุดมิได้โดยพร้อมเพรียงกัน
วันพฤหัสบดีที่ 3 พฤศจิกายน 2565
รองโฆษกรัฐบาล ยืนยันการช่วยเหลือ "เงินทำศพผู้สูงอายุ" รัฐบาลช่วยรายละ 3,000 บาท ไม่ใช่ 30,000 บาท ตามที่มีการแชร์ผ่านสื่อโซเซียล
รองโฆษกรัฐบาล ยืนยันการช่วยเหลือ "เงินทำศพผู้สูงอายุ" รัฐบาลช่วยรายละ 3,000 บาท ไม่ใช่ 30,000 บาท ตามที่มีการแชร์ผ่านสื่อโซเซียล ย้ำผู้สูงอายุที่ได้รับการช่วยเหลือต้องมีฐานะยากจนตามหลักเกณฑ์
วันที่ 3 พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ขณะนี้มีการแชร์ข้อมูลผ่านสื่อโซเชียลมีเดีย เนื้อหาเกี่ยวประกาศใน ราชกิจจานุเบกษา เมื่อวันที่ 19 พฤษภาคม 2563 เรื่อง การสนับสนุนการสงเคราะห์ในการจัดการศพตามประเพณี ที่มีวัตถุประสงค์เพื่อช่วยเหลือในการจัดการศพผู้สูงอายุตามประเพณีที่มีฐานะยากจน "เงินทำศพผู้สูงอายุ" รายละ 30,000 บาท นั้น ไม่เป็นความจริง
นางสาวรัชดา ชี้แจงว่า การสนับสนุนการสงเคราะห์ในการจัดการศพตามประเพณี หรือเงินทำศพผู้สูงอายุ รัฐบาลโดยกระทรวงการพัฒนาสังคมและความมั่นคงของมนุษย์ จะช่วยเหลือเงินในการจัดการศพผู้สูงอายุ รายละ 3,000 บาท ตามประกาศกระทรวงการพัฒนาสังคมและความมั่นคงของมนุษย์ เรื่อง การสนับสนุนการสงเคราะห์ในการจัดการศพตามประเพณี ทั้งนี้ ผู้สูงอายุที่เสียชีวิตจะต้องเข้าหลักเกณฑ์ดังนี้
ผู้เสียชีวิตอายุเกิน 60 ปีบริบูรณ์ขึ้นไป
มีสัญชาติไทย เป็นผู้สูงอายุที่มี "บัตรสวัสดิการแห่งรัฐ"
หรือผู้สูงอายุซึ่งอยู่ในศูนย์พัฒนาการจัดสวัสดิการสังคมผู้สูงอายุ สถานสงเคราะห์ สถานดูแล สถานคุ้มครอง หรือสถานใดๆ ของรัฐหรือองค์กรปกครองส่วนท้องถิ่นที่ดำเนินการจัดการศพตามประเพณีโดยมูลนิธิ สมาคม วัด มัสยิด โบสถ์
สำหรับการยื่นคำขอ "เงินทำศพผู้สูงอายุ" ครอบครัวผู้เสียชีวิต หรือญาติผู้รับผิดชอบจัดการศพ จะต้องยื่นคำขอในท้องที่ที่ผู้สูงอายุมีชื่ออยู่ในทะเบียนบ้านภายใน 6 เดือน นับตั้งแต่วันที่ออกใบมรณบัตร พร้อมกับเอกสารสำคัญ เช่น ใบมรณบัตรของผู้สูงอายุ บัตรสวัสดิการแห่งรัฐของผู้สูงอายุหรือหนังสือรับรอง บัตรประจำตัวประชาชน สมุดบัญชีหรือเลขที่บัญชีธนาคารของผู้ยื่นคำขอ (เพื่อโอนเงิน) กรณีอยู่ในพื้นที่กรุงเทพมหานคร ให้ยื่นคำขอที่สำนักงานเขต ส่วนจังหวัดอื่นๆ ให้ยื่นคำขอในท้องที่ เช่น สำนักงานพัฒนาสังคมและความมั่นคงของมนุษย์จังหวัด ที่ว่าการอำเภอ สำนักงานเทศบาล ที่ทำการองค์การบริหารส่วนตำบล เป็นต้น
วันเสาร์ที่ 1 ตุลาคม 2565
ก.แรงงาน จัดงานเชิดชูเกียรติสถานประกอบกิจการและสถานศึกษา  ที่มีระบบบริหารจัดการด้านแรงงานยอดเยี่ยม ประจำปี 2565 จังหวัดชลบุรี
กระทรวงแรงงานจัดพิธีมอบถ้วยรางวัลสถานประกอบกิจการและสถานศึกษาที่มีระบบบริหารจัดการด้านแรงงานยอดเยี่ยม ประจำปี 2565 จังหวัดชลบุรี เพื่อเชิดชูเกียรติสถานประกอบกิจการและสถานศึกษา
ที่มีการบริหารจัดการด้านแรงงานที่ดี
วันที่ 30 กันยายน 2565 นายสุชาติ ชมกลิ่น รัฐมนตรีว่าการกระทรวงแรงงาน ได้มอบหมายให้นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน เป็นประธานในพิธีมอบรางวัลสถานประกอบกิจการและสถานศึกษาที่มีระบบบริหารจัดการด้านแรงงานยอดเยี่ยม ประจำปี 2565 จังหวัดชลบุรี ณ ศาลาประชาคมเทศบาลเมืองบ้านสวน อำเภอเมืองชลบุรี จังหวัดชลบุรี โดยนายสุเทพฯ กล่าวว่า กระทรวงแรงงานภายใต้การนำของท่านรัฐมนตรีว่าการกระทรวงแรงงานได้ให้ความสำคัญในการเพิ่มขีดความสามารถในการแข่งขันและการพัฒนาอย่างยั่งยืนด้านแรงงาน โดยต้องอยู่บนพื้นฐานของหลักสิทธิมนุษยชนและความเสมอภาคเท่าเทียมกัน สอดคล้องตามหลักมาตรฐานแรงงานสากล ซึ่งท่านได้มอบหมายให้กรมสวัสดิการและคุ้มครองแรงงาน ส่งเสริมและสนับสนุนให้สถานประกอบกิจการมีระบบบริหารจัดการแรงงานที่สอดคล้องตามข้อกฎหมายและมาตรฐานสากล เพื่อมุ่งสู่ความสำเร็จในการคุ้มครองสิทธิและพัฒนาคุณภาพชีวิตแรงงาน ทั้งในด้านสิทธิประโยชน์จากการจ้างงาน การแรงงานสัมพันธ์ที่ดีระหว่างนายจ้างและลูกจ้าง การจัดสวัสดิการที่เหมาะสม และความปลอดภัยในการทำงาน ซึ่งเป็นกลไกที่สำคัญในการสร้างการมีส่วนร่วมภายในองค์กรเพื่อการอยู่ร่วมกันอย่างมีความสุข ส่งผลต่อการขับเคลื่อนความสำเร็จในการพัฒนาเศรษฐกิจและสังคมของประเทศ โดยการจัดพิธีมอบรางวัลสถานประกอบกิจการและสถานศึกษาในครั้งนี้ มีวัตถุประสงค์เพื่อประกาศเกียรติคุณและยกย่องเชิดชูเกียรติสถานประกอบกิจการและสถานศึกษาที่มีระบบบริหารจัดการด้านแรงงานที่ดีและมีความรับผิดชอบต่อสังคม สามารถเป็นต้นแบบให้กับสถานประกอบกิจการและสถานศึกษาอื่น ๆ นำไปใช้เป็นแบบอย่างในการพัฒนาองค์กรให้ดียิ่งขึ้นต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า พิธีมอบรางวัลเกียรติยศให้แก่สถานประกอบกิจการและสถานศึกษาที่มีการบริหารจัดการด้านแรงงานที่ดีในแต่ละด้าน ประกอบด้วย รางวัลสถานประกอบกิจการดีเด่นด้านแรงงานสัมพันธ์และสวัสดิการแรงงาน จำนวน 116 รางวัล รางวัลมาตรฐานการป้องกันและแก้ไขปัญหายาเสพติดในสถานประกอบกิจการ จำนวน 48 รางวัล รางวัลโรงงานสีขาว จำนวน 36 รางวัล รางวัลสถานประกอบกิจการร่วมใจคืนคนดีสู่สังคม 1 รางวัล รางวัลสถานประกอบกิจการต้นแบบดีเด่นด้านความปลอดภัย อาชีวอนามัย และสภาพแวดล้อมในการทำงาน ระดับประเทศ จำนวน 78 รางวัล รางวัลสถานประกอบกิจการที่ธำรงรักษาระบบมาตรฐานแรงงานไทย จำนวน 2 รางวัล รางวัลสถานประกอบกิจการต้นแบบดีเด่นด้านความปลอดภัย อาชีวอนามัย และสภาพแวดล้อมในการทำงาน ระดับจังหวัด จำนวน 13 รางวัล รางวัลหน่วยงานความปลอดภัย คณะกรรมการความปลอดภัย เจ้าหน้าที่ความปลอดภัยในการทำงานวิชาชีพ ดีเด่น จำนวน 6 รางวัล และรางวัลสถานศึกษาปลอดภัย จำนวน 11 รางวัล รวมทั้งสิ้น 311 รางวัล ทั้งนี้ หากสถานประกอบกิจการหรือสถานศึกษาใดสนใจเข้าร่วมกิจกรรมข้างต้น สามารถขอรายละเอียดเพิ่มเติมได้ที่ สำนักงานสวัสดิการและคุ้มครองแรงงานจังหวัดทุกจังหวัด หรือสำนักงานสวัสดิการและคุ้มครองแรงงานกรุงเทพมหานครทุกพื้นที่ หรือโทรสายด่วน 1506 กด 3 หรือ 1546
วันศุกร์ที่ 2 กันยายน 2565
นางจันทิรา บุรุษพัฒน์ ผู้ตรวจราชการกระทรวงคมนาคม เป็นประธานพิธีปิดและมอบประกาศนียบัตร
ให้กับผู้ผ่านการประเมินโครงการฝึกอบรมหลักสูตร “ฉันคือ...ข้าราชการที่ดี” รุ่นที่ 62 ในวันศุกร์ที่ 2 กันยายน 2565 ณ โรงแรม เบลล่า บี จังหวัดนนทบุรี
นางจันทิรา บุรุษพัฒน์ผู้ตรวจราชการกระทรวงคมนาคมได้กล่าวแสดงความยินดีกับข้าราชการทุกคนที่ผ่านการประเมินและได้รับวุฒิบัตรโครงการฝึกอบรมหลักสูตร “ฉันคือ...ข้าราชการที่ดี” รุ่นที่ 62 ทั้ง 85 คน ซึ่งนับเป็นโอกาสอันดีที่ทุกคนได้มีโอกาสเข้ารับการฝึกอบรมหลักสูตรนี้ เนื่องจากโครงการดังกล่าว จะเป็นประโยชน์กับตนเองและหน่วยงานต้นสังกัดในการส่งเสริมการทำงานเป็นทีม พัฒนาเครือข่ายและสร้างสายสัมพันธ์ที่ดีระหว่างข้าราชการในสังกัดกระทรวงคมนาคม อันก่อให้เกิดการเรียนรู้ที่จะอยู่ร่วมกัน การแลกเปลี่ยนความคิดเห็น เรียนรู้จากประสบการณ์ มีความพร้อมที่จะเติบโตสู่การเป็นข้าราชการที่ดี และก้าวสู่โลกของการปฏิบัติราชการ ทั้งนี้ จงตระหนักไว้เสมอว่า การเป็นข้าราชการที่ดี คือ ศักดิ์ศรีของตัวท่านเอง จะนำมาซึ่ง “ความน่าเชื่อถือและความไว้วางใจจากประชาชน” เจตนารมณ์และเป้าหมายที่สำคัญในการปฏิบัติราชการ คือ ข้าราชการต้องปฏิบัติราชการเพื่อประโยชน์สุขของประชาชน มุ่งเน้นการทำงานเชิงรุก คิดเชิงยุทธศาสตร์ และนำระบบบริหารจัดการสมัยใหม่มาใช้เพื่อให้การปฏิบัติงานมีประสิทธิภาพ ประสิทธิผล สามารถวัดผลความสำเร็จได้อย่างเป็นรูปธรรม และขอให้ผู้เข้ารับการฝึกอบรมได้นำความรู้และประสบการณ์ที่ได้จากหลักสูตรนี้ไปประยุกต์ใช้กับการทำงานและชีวิตส่วนตัว อันจะเป็นการนำพากระทรวงคมนาคมไปสู่ความเข้มแข็งอย่างยั่งยืน และเป็นกำลังสำคัญของการพัฒนาประเทศในอนาคตต่อไป
ทั้งนี้ กระทรวงฯ ได้ดำเนินโครงการฝึกอบรมหลักสูตร “ฉันคือ...ข้าราชการที่ดี” รุ่นที่ 62 รูปแบบออนไลน์ ระหว่างวันที่ 4 - 8 กรกฎาคม 2565 และจัดกิจกรรมสานสัมพันธ์ภายใต้ข้อกำหนดในการป้องกันการแพร่ระบาดโรคติดเชื้อไวรัส COVID-19 ของกระทรวงสาธารณสุขและหน่วยงานที่เกี่ยวข้อง ระหว่างวันที่ 29 สิงหาคม - 2 กันยายน 2565 โดยมีเนื้อหาหลักสูตรและกิจกรรมต่าง ๆ เพื่อปลูกฝังปรัชญาการเป็นข้าราชการที่ดี เสริมสร้างสมรรถนะและทักษะที่จำเป็นสำหรับการปฏิบัติงานราชการ ส่งเสริมคุณธรรมและจริยธรรม สร้างสายสัมพันธ์ที่ดีและแลกเปลี่ยนความคิดเห็นซึ่งกันและกัน เกิดกระบวนการเรียนรู้ เปิดโลกทัศน์ ทำให้สามารถปรับตัวที่จะอยู่ร่วมกันในสังคมและทำงานร่วมกันเป็นทีมได้เป็นอย่างดี ซึ่งผลการจากการประเมินข้าราชการจากส่วนราชการในสังกัด คค. ที่เข้าร่วมการฝึกอบรม ผ่านเกณฑ์การประเมินผลทั้ง 85 คน
วันอาทิตย์ที่ 16 ตุลาคม 2565
รมว.สุชาติ ห่วงลูกจ้างเคสถังแก๊สระเบิดร้านพิซซ่า ย่านประเวศ ส่งทีมเฉพาะกิจลงพื้นที่ตรวจสอบและช่วยเหลือทันที
รมว.แรงงาน ห่วงเหตุแก๊สระเบิดภายในร้านเดอะพิซซ่าคอมปะนี ย่านประเวศ กรุงเทพฯ เป็นเหตุให้ลูกจ้างบาดเจ็บหลายราย ส่งทีมเฉพาะกิจพร้อมหน่วยงานในสังกัดกระทรวงแรงงานลงพื้นที่ตรวจสอบและช่วยเหลือลูกจ้างให้ได้รับสิทธิตามกฎหมายทันที
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีเหตุแก๊สระเบิดภายในร้านเดอะพิซซ่าคอมปะนี สาขาตลาดนัมเบอร์วันพลาซ่า เขตประเวศ กรุงเทพฯ ทำให้ลูกจ้างบาดเจ็บหลายราย ว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และ พลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ได้แสดงความห่วงใยกับเหตุการณ์ที่เกิดขึ้นพร้อมสั่งการให้กระทรวงแรงงานเร่งดำเนินการตรวจสอบถึงสาเหตุในครั้งนี้ ผมจึงได้ส่งคณะทำงานทีมเฉพาะกิจตรวจสอบอุบัติเหตุ อุบัติภัย หรือการประสบอันตรายจากการทำงาน กรณีร้ายแรง ลงพื้นที่ตรวจสอบหาข้อเท็จจริงทันที โดยเบื้องต้นผมได้รับรายงาน พบว่า เมื่อวันที่ 15 ตุลาคม 2565 เวลาประมาณ 16.40 น เกิดเหตุแก๊สระเบิดภายในร้านเดอะพิซซ่าคอมปะนี สาขาตลาดนัมเบอร์วันพลาซ่า ถนนรามคำแหง 2 แขวงดอกไม้ เขตประเวศ กรุงเทพฯ ขณะลูกจ้างกำลังเปลี่ยนถังแก๊สด้วยตนเอง ได้เกิดระเบิดขึ้นทำให้ลูกจ้างที่เปลี่ยนถังแก๊ส และเพื่อนร่วมงานที่อยู่ในบริเวณนั้น ได้รับบาดเจ็บจำนวน 8 คน ซึ่งแรงระเบิดดังกล่าว ส่งผลให้ผนังกระจกของร้านแตกกระจาย โดยอาสากู้ภัยได้เข้าช่วยเหลือเบื้องต้น และนำส่งต่อการรักษาไปยังโรงพยาบาลพริ้นซ์ สุวรรณภูมิ เพื่อรับการรักษาอาการบาดเจ็บ จากการประสานกับโรงพยาบาลดังกล่าวแจ้งว่า 2 ราย อยู่ในอาการสาหัส และ 6 ราย อาการไม่รุนแรงจึงสามารถกลับบ้านได้ นอกจากนี้ ผมยังได้กำชับคณะทำงานทีมเฉพาะกิจฯ และหน่วยงานสังกัดกระทรวงแรงงาน ช่วยเหลือลูกจ้างที่ได้รับบาดเจ็บให้ได้รับสิทธิประโยชน์ตามกฎหมายทุกมิติ
ด้าน นางโสภา เกียรตินิรชา หัวหน้าผู้ตรวจราชการกระทรวงแรงงาน หัวหน้าคณะทำงานทีมเฉพาะกิจตรวจสอบอุบัติเหตุ อุบัติภัย หรือการประสบอันตรายจากการทำงาน กรณีร้ายแรง กล่าวว่า วันนี้ (16 ตุลาคม 2565) คณะทำงานเฉพาะกิจและหน่วยงานในสังกัดกระทรวงแรงงานได้ลงพื้นที่ตรวจสอบสถานที่เกิดเหตุและเข้าเยี่ยมให้กำลังใจลูกจ้างที่ได้รับบาดเจ็บด้วยความห่วงใย ณ โรงพยาบาลพริ้นซ์ สุวรรณภูมิ พร้อมยืนยันช่วยเหลือลูกจ้างที่ได้รับบาดเจ็บทุกรายให้ได้รับสิทธิประโยชน์ตามกฎหมายอย่างครบถ้วน จากรายงานของสำนักงานประกันสังคม กรุงเทพมหานครพื้นที่ 8 ได้ตรวจสอบสิทธิกองทุนประกันสังคม และกองทุนเงินทดแทนของลูกจ้างที่ได้รับบาดเจ็บทั้ง 8 ราย เบื้องต้นจะได้รับสิทธิรักษาพยาบาลและเงินทดแทนจากสำนักงานประกันสังคมด้วย ในส่วนของสาเหตุการเกิดอุบัติเหตุในครั้งนี้นั้น กรมสวัสดิการและคุ้มครองแรงงานจะเชิญนายจ้าง และผู้ที่เกี่ยวข้องมาสอบหาข้อเท็จจริงเพิ่มเติมถึงสาเหตุแก๊สระเบิดเพิ่มเติมในวันที่ 19 ตุลาคมนี้ พร้อมทั้งตรวจสอบว่านายจ้างได้ปฏิบัติอย่างถูกต้องตามกฎหมายความปลอดภัยในการทำงานหรือไม่ ทั้งนี้ ขอความร่วมมือนายจ้าง และลูกจ้างปฏิบัติตามพระราชบัญญัติ ความปลอดภัย อาชีวอนามัย และสภาพแวดล้อมในการทํางาน พ.ศ. 2554 กฎกระทรวงกำหนดมาตรฐานในการบริหาร จัดการ และดำเนินการ ด้านความปลอดภัย อาชีวอนามัย และสภาพแวดล้อมในการทำงานเกี่ยวกับการป้องกันและระงับอัคคีภัย พ.ศ. 2555 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัยและสภาพแวดล้อมในการทำงานเกี่ยวกับสารเคมีอันตรายพ.ศ. 2556 อย่างเคร่งครัด เพื่อป้องกันความสูญเสียและอันตรายที่จะเกิดจากอุบัติเหตุหรืออุบัติภัยจากการทำงาน
วันพุธที่ 5 ตุลาคม 2565
ออมสิน ออกมาตรการช่วยผู้ประสบภัยน้ำท่วม ให้กู้ฉุกเฉินไม่เกิน 50,000 บาท ไม่คิดดอกเบี้ย 1 ปี และ 3 เดือนแรกไม่ต้องผ่อน
ออมสินให้ประชาชนที่ประสบภัยกู้เงินฉุกเฉิน สินเชื่อเพื่อช่วยเหลือผู้ประสบภัยพิบัติ เพื่อบรรเทาความเดือดร้อนจากน้ำท่วม/ภัยพิบัติ รายละไม่เกิน 50,000 บาท ไม่คิดดอกเบี้ยในปีแรก หลังจากนั้นคิดดอกเบี้ยเพียงร้อยละ 0.85 ต่อเดือน ชำระเงินเป็นรายเดือน 3-5 ปี
นายวิทัย รัตนากร ผู้อำนวยการธนาคารออมสิน เปิดเผยว่า จากเหตุฝนตกอย่างต่อเนื่อง ทำให้เกิดอุทกภัยน้ำท่วมหลายจังหวัดตามภูมิภาคต่าง ๆ ของประเทศ ได้สร้างความเสียหายต่อทรัพย์สิน และส่งผลกระทบต่อชีวิตความเป็นอยู่ของลูกค้า ประชาชน ซึ่งที่ผ่านมาธนาคารได้ให้ความช่วยเหลือทั้งกรณีเร่งด่วนและต่อเนื่องตามสถานการณ์ โดยดำเนินการตามนโยบายรัฐบาลของพลเอกประยุทธ์ จันทร์โอชา นายกรัฐมนตรี ล่าสุดได้นำถุงยังชีพและน้ำดื่ม ออกแจกจ่ายช่วยบรรเทาความเดือดร้อนเฉพาะหน้าแล้ว 10,000 ชุด ในพื้นที่ภาคเหนือ ภาคตะวันออกเฉียงเหนือ ภาคกลาง และกรุงเทพมหานคร ทั้งนี้ ธนาคารมีมาตรการรองรับเพื่อช่วยเหลือและบรรเทาความเดือดร้อนให้กับผู้ประสบภัยให้ความช่วยเหลือลูกหนี้สามารถพักชำระหนี้เงินต้น โดยเลือกชำระเฉพาะดอกเบี้ย 10% - 100% และกรณี Flat Rate ลดการชำระเงินงวด 50% ตามเงื่อนไขที่ธนาคารกำหนด
ขณะเดียวกัน ธนาคารฯ ยังให้ประชาชนที่ประสบภัยกู้เงินฉุกเฉิน สินเชื่อเพื่อช่วยเหลือผู้ประสบภัยพิบัติ เพื่อบรรเทาความเดือดร้อนจากเหตุน้ำท่วม/ภัยพิบัติ รายละไม่เกิน 50,000 บาท ไม่คิดดอกเบี้ยในปีแรก หลังจากนั้นคิดดอกเบี้ยเพียงร้อยละ 0.85 ต่อเดือน (Flat Rate) ชำระเงินเป็นรายเดือน 3-5 ปี โดยปลอดชำระเงินงวด 3 เดือนแรก
นอกจากนี้ ยังให้สินเชื่อเคหะแก่ผู้ประสบภัยพิบัติ เพิ่มเติมสำหรับลูกค้าเดิมและประชาชนทั่วไปที่ได้รับผลกระทบเพื่อซ่อมแซมต่อเติมที่อยู่อาศัยส่วนที่เสียหายได้ถึง 100% ของราคาประเมิน โดยดอกเบี้ยปีที่ 1-3 = 3.49% (MRR-2.755%) และปีที่ 4 เป็นต้นไป = 4.99% ต่อปี (MRR-1.250%) และสินเชื่อบุคคลแก่ผู้ประสบภัยพิบัติ เพื่อเป็นค่าใช้จ่ายอเนกประสงค์ในการบรรเทาความเดือดร้อนจากภัยพิบัติ วงเงินกู้สูงสุดไม่เกินรายละ 500,000 บาท อัตราดอกเบี้ยปีที่ 1-3 = 3.99% (MRR-2.255%) ปีที่ 2 = 4.99% (MRR-1.255%) ปีที่ 3 เป็นต้นไป = 5.745% และสินเชื่อบรรเทาความเดือดร้อนแก่ลูกค้าสินเชื่อธุรกิจของธนาคาร วงเงินกู้สูงสุด 10% ของวงเงินกู้เดิมแต่ไม่เกิน 5 ล้านบาท ผ่อนนานสูงสุด 5 ปี โดยปลอดชำระเงินต้น 1 ปี อัตราดอกเบี้ยปีแรก 3.50% ปีที่ 2 เป็นต้นไป = MLR (ปัจจุบันอัตราดอกเบี้ยธนาคาร MRR = 6.245% และ MLR = 6.150% ต่อปี)
สอบถามรายละเอียดเพิ่มเติมได้ที่ GSB Contact Center โทร. 1115 และที่ facebook : GSB Society
วันพฤหัสบดีที่ 3 พฤศจิกายน 2565
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เข้าหารือกับนายเอนก พลอยแสงงาม ผู้บริหาร LAX-C ห้างค้าส่งค้าปลีกสินค้าไทยที่ใหญ่ที่สุดในฝั่งตะวันตกของสหรัฐฯ
เมื่อวันอังคารที่ 1 พฤศจิกายน 2565 เวลา 15.00 น. ตามเวลาท้องถิ่น ณ เมืองลอสแอนเจลิส รัฐแคลิฟอร์เนีย สหรัฐอเมริกา
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ และคณะเข้าหารือกับนายเอนก พลอยแสงงาม ผู้บริหาร LAX-C ห้างค้าส่งค้าปลีกสินค้าไทยที่ใหญ่ที่สุดในฝั่งตะวันตกของสหรัฐฯ ที่เมืองลอสแอนเจลิส รัฐแคลิฟอร์เนีย สหรัฐอเมริกา วานนี้(1 พ.ย.65 เวลา 15.00 น. ตามเวลาท้องถิ่น)
นายจุรินทร์ กล่าวว่า สหรัฐฯถือเป็นตลาดสำคัญของไทย ปีนี้ล่าสุดสหรัฐฯเป็นตลาดส่งออกรายใหญ่อันดับ 2 ของไทย 9 เดือนแรกสามารถส่งออกสินค้าไทยไปสหรัฐฯเป็นเงิน 1.2 ล้านล้านบาท ขยายตัว 30.34% ตลาดสหรัฐฯเป็นตลาดสำคัญตลาดหนึ่งของไทยนอกจากจีน ญี่ปุ่น สหภาพยุโรปและตะวันออกกลาง โดยเป็นอาหาร 89,000 ล้านบาท ขยายตัว 29% สำหรับสินค้าที่เราส่งออกมายังสหรัฐฯ รายการสำคัญประกอบด้วย 1.คอมพิวเตอร์ อุปกรณ์และส่วนประกอบ 2.ผลิตภัณฑ์ยางพารา 3.โทรศัพท์โทรสาร 4.อัญมณีและเครื่องประดับ 5.เครื่องใช้ไฟฟ้าและอุปกรณ์
“ส่วนสินค้าอาหารถือว่าเป็นกลุ่มสินค้าที่มีอนาคตสำหรับตลาดสหรัฐฯ โดยวันนี้ตนมาเยี่ยมคุณเอนก พลอยแสงงาม ซึ่งเป็นเจ้าของธุรกิจค้าส่งค้าปลีกรายใหญ่ของอเมริกาตะวันตก เป็นศูนย์นำเข้าสินค้าไทยหลากหลายชนิด ทั้งสินค้าอุปโภค บริโภคและเป็นศูนย์กระจายสินค้าไปยังกลุ่มลูกค้าชาวเอเชียที่อาศัยในสหรัฐอเมริกา นำเข้าสินค้าไทยปีละ 400-500 ล้านบาท ถือเป็นผู้นำเข้ารายใหญ่รายหนึ่งของสหรัฐอเมริกา ซึ่งสินค้ามีหลากหลาย สามารถรวบรวมทั้งอาหาร เครื่องใช้ในชีวิตประจำวันทุกประเภทจากประเทศไทยและบางรายการเมืองไทยยคนรุ่นใหม่ยังไม่รู้จักก็มีมาขายที่นี่ ทั้งสบู่นกแก้ว ยาสีฟัน แป้งน้ำและสินค้าอื่นๆทุกชนิดขนมจากสดแช่แข็ง ขนมตาลมะพร้าวขูดสดและขนมอื่นๆอีกหลายชนิด ทุเรียนสดแช่แข็งซึ่งมีสินค้าเยอะมาก ที่นี่เป็นแหล่งระบายสินค้าไทยที่มีประสิทธิภาพและเจ้าของเป็นคนไทยด้วย มาระบายสินค้าไทยในตลาดเอเชียใกล้ย่านไชน่าทาวน์ของลอสแอนเจลีสจะเป็นทำเลที่มีความสำคัญ มีพื้นที่ขนาดใหญ่ถึง 14 ไร่ ขอบคุณที่เป็นส่วนหนึ่งที่ให้ประเทศไทยเป็นช่องทางระบายสินค้าส่งออกไปยังสหรัฐอเมริกา ส่วนอุปสรรคที่พบเช่นเรื่องความเคร่งครัดคุณภาพมาตรฐานของ อย.สหรัฐฯ ซึ่งเป็นเรื่องปกติ ไม่ว่าจะส่งออกสินค้าอาหารสดไปประเทศไหนล้วนเคร่งครัด แต่ถ้าติดขัดปัญหาให้ประสานงานกับสำนักงานทูตพาณิชย์ของเราที่ลอสแอนเจลีส ทางเราพร้อมจะช่วยประสานงานกับหน่วยราชการของสหรัฐฯให้ผู้นำเข้าสามารถนำเข้าได้สะดวกคล่องตัวขึ้นต่อไปในอนาคต” รองนายกรัฐมนตรีและรัฐมนตรีว่าการกระทรวงพาณิชย์กล่าว
ข้อมูลจากกรมส่งเสริมการค้าระหว่างประเทศระบุว่า แหล่งที่มาของสินค้าที่วางจำหน่ายในห้าง LAX-C ส่วนใหญ่เป็นสินค้านำเข้าจากประเทศไทยหลายแบรนด์ รวมถึงที่เป็นแบรนด์ของบริษัท คือ AC และ Pa Siam และวางจำหน่ายสินค้าที่ผลิตในสหรัฐฯ และที่นำเข้าจากประเทศอื่น และได้รับสมญาว่าเป็น “Thai Costco” ซึ่งทางกรมส่งเสริมการค้าระหว่างประเทศ กระทรวงพาณิชย์ได้ตั้งเป้าในการส่งออกสินค้าไทยมายังสหรัฐฯ ในปี 2565 ขยายตัวที่ 8% แต่ 9 เดือนแรกของปี 2565 ตัวเลขการส่งออกสินค้าอาหารมาสหรัฐฯ ขยายตัวแล้วถึง 29% และคาดว่าในปี 2566 สินค้าอาหารไทยในสหรัฐฯจะโตต่อเนื่องขยายตัวไม่น้อยกว่า 15% ตามนโยบายท่านรองนา
วันพฤหัสบดีที่ 8 กันยายน 2565
ประเทศไทยเข้าเป็นภาคีเรื่องการแลกเปลี่ยนข้อมูลบัญชีทางการเงินระหว่างประเทศ
ที่ประชุมรัฐสภาเห็นชอบความตกลงพหุภาคีระหว่างเจ้าหน้าที่ผู้มีอำนาจในการแลกเปลี่ยนข้อมูลบัญชีทางการเงินแบบอัตโนมัติ (Multilateral Competent Authority Agreement on Automatic Exchange of Financial Account Information)
นายลวรณ แสงสนิท อธิบดีกรมสรรพากร เปิดเผยว่า “ในการประชุมร่วมกันของรัฐสภา ครั้งที่ 15 เมื่อวันที่ 6 กันยายน 2565 ที่ประชุมรัฐสภาเห็นชอบ ความตกลงพหุภาคีระหว่างเจ้าหน้าที่ผู้มีอำนาจในการแลกเปลี่ยนข้อมูลบัญชีทางการเงินแบบอัตโนมัติ (Multilateral Competent Authority Agreement on Automatic Exchange of Financial Account Information) หรือที่เรียกสั้น ๆ ว่า ความตกลง MCAA CRS ซึ่งเป็นสัญญาระหว่างประเทศแบบพหุภาคีขององค์การเพื่อความร่วมมือทางเศรษฐกิจและการพัฒนา (Organisation for Economic Cooperation and Development: OECD) ที่มีวัตถุประสงค์เพื่อเพิ่มความโปร่งใสทางภาษีทั้งภายในและระหว่างประเทศ โดยกำหนดให้ประเทศภาคีแลกเปลี่ยนข้อมูลบัญชีทางการเงินของผู้ที่ไม่ได้มีถิ่นที่อยู่ทางภาษีในประเทศให้กับประเทศคู่สัญญาเป็นรายปี ปีละ 1 ครั้ง ปัจจุบันมีภาคีทั้งหมด 117 ประเทศ โดยประเทศในอาเซียนที่เป็นภาคีแล้ว ได้แก่ บรูไน มาเลเซีย สิงคโปร์ และอินโดนีเซีย”
นายลวรณ แสงสนิท อธิบดีกรมสรรพากร กล่าวเพิ่มเติมว่า “ปัจจุบันกรมสรรพากรอยู่ระหว่างการเสนอกฎหมายเพื่อรองรับการแลกเปลี่ยนข้อมูลตามความตกลงนี้ต่อรัฐสภา และภายหลังจากที่กฎหมายมีผลใช้บังคับแล้ว ประเทศไทยจะเริ่มแลกเปลี่ยนข้อมูลบัญชีทางการเงินกับประเทศคู่สัญญาภายในเดือนกันยายน 2566 โดยการที่ประเทศไทยเข้าเป็นภาคีในความตกลงนี้ ถือเป็นการแสดงจุดยืนที่สำคัญในการส่งเสริมความโปร่งใสและความเป็นธรรมในระบบภาษีตามมาตรฐานสากลเช่นเดียวกับนานาประเทศ ซึ่งจะส่งผลให้เกิดความสมัครใจในการเสียภาษีมากขึ้น และทำให้รัฐบาลมีรายได้เพิ่มขึ้นในการนำไปพัฒนาเศรษฐกิจและสังคมของประเทศต่อไป”
วันศุกร์ที่ 9 กันยายน 2565
รองโฆษกรัฐบาล เปิดเผย พล.อ.ประวิตร ปลื้มผลงานนักตบลูกยางสาวไทย ประเดิมนัดแรก ชนะรวด 3 เซ็ท ชมทีมเวิร์คดี นักกีฬาศักยภาพสูง
รองโฆษกรัฐบาล เปิดเผย “พล.อ.ประวิตร” ปลื้มผลงานนักตบลูกยางสาวไทย ประเดิมนัดแรก ชนะรวด 3 เซ็ท ชมทีมเวิร์คดี นักกีฬาศักยภาพสูง
วันที่ 9 กันยายน 2565 น.ส. ทิพานัน ศิริชนะ รองโฆษกประจำสำนักนายกรัฐมนตรี เผยว่า พล.อ.ประวิตรวงษ์สุวรรณรองนายกรัฐมนตรี รักษาราชการแทนนายกรัฐมนตรีได้ติดตามชมเพื่อเป็นกำลังใจเชียร์ทีมวอลเลย์บอลหญิงทีมชาติไทยที่ลงสนามแข่งนัดแรกของการแข่งขันวอลเลย์บอลหญิงอาเซียน กรังด์ปรี 2022 ครั้งที่ 2 วันนี้ (9 กันยายน 2565) ระหว่าง ทีมชาติไทย พบ ทีมชาติฟิลิปปินส์ จึงขอแสดงความยินดีกับทีมวอลเลย์บอลสาวทีมชาติไทยที่สามารถเอาชนะทีมชาติฟิลิปปินส์ไป 3 ต่อ 0 เซ็ทแสดงให้เห็นถึงศักยภาพความแข็งแกร่งของทีมเวิร์คของนักกีฬาทุกคนในทีม รวมถึงชื่นชมในความสามัคคีเป็นอันหนึ่งอันเดียวกัน และขอให้ประสบความสำเร็จได้ชัยชนะในการแข่งขันวันพรุ่งนี้ที่จะพบกับทีมชาติอินโดนีเซีย และวันที่ 11 กันยายน 2565 ที่จะพบกับเวียดนามต่อไป
วันจันทร์ที่ 31 ตุลาคม 2565
กรมทางหลวง ปฏิบัติการฟื้นฟูสภาพผิวจราจรหลังน้ำลดอย่างต่อเนื่อง พร้อมเร่งสำรวจความเสียหายจากทางหลวงที่ได้รับผลกระทบทั้งหมด 806 แห่ง
พร้อมทั้งรายงาน สถานการณ์อุทกภัยและดินสไลด์บนทางหลวง โดยสถานการณ์ประจำวันที่ 31 ตุลาคม 2565 เวลา 14.00 น. พบทางหลวงถูกน้ำท่วม/ดินสไลด์ ในพื้นที่ 3 จังหวัด จำนวน 3 สายทาง 3 แห่ง ที่การจราจรผ่านไม่ได้ 3 แห่ง
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า จากสถานการณ์น้ำท่วมบนทางหลวงที่ผ่านมาตั้งแต่เดือนสิงหาคม 2565 จนถึงปัจจุบัน ส่งผลกระทบให้ประชาชนในพื้นที่ได้รับความเดือดร้อน ซึ่งกรมทางหลวง (ทล.) ได้ให้ความช่วยเหลือประชาชนอย่างต่อเนื่อง โดยได้สั่งการหน่วยงานในพื้นที่ดำเนินการให้ความช่วยเหลือประชาชนที่ประสบภัยทั้งกรณีเร่งด่วนและต่อเนื่องตามสถานการณ์อย่างเต็มกำลัง สำหรับมาตรการที่มีการดำเนินการอยู่ในปัจจุบันหลังระดับน้ำลดลง ได้เข้าฟื้นฟูและซ่อมแซม เพื่อเร่งคืนสภาพผิวจราจร เพื่อบรรเทาความเดือดร้อนของประชาชนผู้ใช้เส้นทางให้เดินทางได้อย่างสะดวกปลอดภัย โดยดำเนินการตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่มีความห่วงใยประชาชนที่ได้รับผลกระทบต่อสถานการณ์อุทกภัยในหลายพื้นที่ยังคงมีน้ำท่วมขังอยู่ โดย ทล. กำลังเร่งสำรวจตรวจสอบความเสียหายทางหลวงในพื้นที่ที่ได้รับผลกระทบหลังสถานการณ์กลับสู่ปกติซึ่งขณะนี้มีจำนวน 238 สายทาง 806 แห่ง เพื่อจัดสรรงบประมาณในการซ่อมบำรุงต่อไป
พร้อมกันนี้ ทล. ได้ทำการสรุปสถานการณ์อุทกภัยและดินสไลด์บนทางหลวง โดยสถานการณ์ประจำวันที่ 31 ตุลาคม 2565 เวลา 14.00 น. พบทางหลวงถูกน้ำท่วม/ดินสไลด์ ในพื้นที่ 3 จังหวัด ได้แก่ จังหวัดกาฬสินธุ์ พระนครศรีอยุธยา และภูเก็ต จำนวน 3 สายทาง 3 แห่ง ที่การจราจรผ่านไม่ได้ 3 แห่ง ดังนี้
1. จังหวัดกาฬสินธุ์ จำนวน 1 แห่ง บนทางหลวงหมายเลข 214 ตอน บ้านหลุบ - ลำชี ในพื้นที่ อำเภอกมลาไสย ช่วง กม. ที่ 23+200 - 24+800 ระดับน้ำ 40 - 65 เซนติเมตร ให้ใช้ทางเลี่ยงทางหลวงหมายเลข 23 213 และ 12 คาดว่าการจราจรจะผ่านได้วันที่ 1 พฤศจิกายน 2565
2. จังหวัดพระนครศรีอยุธยา จำนวน 1 แห่ง บนทางหลวงหมายเลข 3412 ตอน อยุธยา - บางบาล ในพื้นที่อำเภอบางบาล ช่วง กม. ที่ 13+500 - 15+950 ระดับน้ำ 30 เซนติเมตร ให้ใช้ทางเลี่ยง เลี้ยวซ้ายเข้าวัดบ้านขวางออกทางหลวงชนบท 4038 คาดว่าการจราจรจะผ่านได้วันที่ 1 พฤศจิกายน 2565
3. จังหวัดภูเก็ต จำนวน 1 แห่ง บนทางหลวงหมายเลข 4029 ตอน กะทู้ - ป่าตอง ในพื้นที่ อำเภอกะทู้ ช่วง กม. ที่ 0+000 - 0+005 พื้นผิวจราจรเกิดการสไลด์ตัว ให้ใช้ทางเลี่ยง ทล.4025 ทล.4028 และ ทล.4030 อยู่ระหว่างการซ่อมแซม คาดว่าผ่านได้วันที่ 10 พฤศจิกายน 2565
จากสถานการณ์อุทกภัยจากอิทธิพลพายุไต้ฝุ่นโนรูที่ผ่านมา ตั้งแต่เดือนสิงหาคม 2565 ถึงปัจจุบันทำให้ทางหลวงได้รับผลกระทบทั้งหมด จำนวน 238 สายทาง จำนวน 63 จังหวัด จำนวน 806 แห่ง อย่างไรก็ตามยังคงมีน้ำท่วมเหลืออีกเพียง 3 จังหวัด ทั้งนี้ ทล. ได้สั่งการให้สำนักงานทางหลวง แขวงทางหลวง หมวดทางหลวงทั่วประเทศ เฝ้าระวังและติดตามสถานการณ์อย่างใกล้ชิด หากมีพื้นที่ใดประสบปัญหา เจ้าหน้าที่จะเข้าพื้นที่ เพื่อช่วยเหลือประชาชนที่ได้รับความเดือดร้อนทันที โดยขอให้ประชาชนผู้ใช้ทางโปรดใช้ความระมัดระวังในการเดินทาง ปฏิบัติตามป้ายเตือน ป้ายแนะนำ และคำแนะนำของเจ้าหน้าที่อย่างเคร่งครัด หากประชาชนต้องการสอบถามสภาพเส้นทาง สภาพการจราจร หรือต้องการความช่วยเหลือสามารถติดต่อได้ที่สำนักงานทางหลวง แขวงทางหลวง หมวดทางหลวงในพื้นที่ และสายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง) และสามารถติดตามการรายงานสถานการณ์สภาพเส้นทางและเส้นทางเลี่ยงได้ที่ทวิตเตอร์กรมทางหลวง @prdoh1
วันพุธที่ 19 ตุลาคม 2565
รปอ.ภานุวัฒน์ ร่วมทุบถังสาเก ฉลองความสำเร็จการก่อตั้งบริษัท เอจีซี วีนิไทย จำกัด (มหาชน) มุ่งสู่ผู้นำอาเซียน
รปอ.ภานุวัฒน์ ร่วมทุบถังสาเก ฉลองความสำเร็จการก่อตั้งบริษัท เอจีซี วีนิไทย จำกัด (มหาชน) มุ่งสู่ผู้นำอาเซียน
เมื่อวันที 17 ตุลาคม 2565 นายณัฐพล รังสิตพล ปลัดกระทรวงอุตสาหกรรม มอบหมายให้ นายภานุวัฒน์ ตริยางกูรศรี รองปลัดกระทรวงอุตสาหกรรม เป็นผู้แทนปลัดกระทรวงอุตสาหกรรม เป็นประธานในพิธีฉลองความสำเร็จการก่อตั้งบริษัท เอจีซี วีนิไทย จำกัด (มหาชน) (AGC VINYTHAI Public Company Limited) ซึ่งเป็นการควบรวมกิจการระหว่างบริษัท ไทยอาซาฮีเคมีภัณฑ์ จำกัด และบริษัท วีนิไทย จำกัด (มหาชน) มุ่งสู่การเป็นผู้นำธุรกิจคลอร์-อัลคาไลในภูมิภาคเอเชียตะวันออกเฉียงใต้ โดยมีนายคาซูอะกิ โคกะ กรรมการผู้จัดการใหญ่ บริษัท เอจีซี วีนิไทย จำกัด (มหาชน) พร้อมคณะผู้บริหารให้การต้อนรับ ณ ห้องคริสตัล ฮอลล์ โรงแรม ดิ แอธินี โฮเทล แบงค็อก
วันศุกร์ที่ 30 กันยายน 2565
ครม. เคาะวงเงิน 796 ล้านบาท แก้ปัญหาพื้นที่เสี่ยงน้ำท่วม - ภัยแล้ง 6,364 ครัวเรือน
.....
ที่ประชุมครม. (27 ก.ย. 65) อนุมัติงบกลาง วงเงิน 796 ล้านบาท สำหรับใช้สนับสนุน 2 โครงการสำคัญ เพื่อเพิ่มประสิทธิภาพการะบายน้ำ เตรียมเครื่องจักรเครื่องมือ และเร่งแก้ไขปัญหาความเดือดร้อนของประชาชนจากพื้นที่เสี่ยงการเกิดอุทกภัยและภัยแล้ง
.
1. โครงการแก้ไขปัญหาภัยแล้งเพื่อการอุปโภคบริโภค ด้วยระบบ Water Treatment System เพื่อรองรับสถานการณ์ภัยแล้งและฝนทิ้งช่วง ขององค์การบริหารส่วนจังหวัดสุพรรณบุรี สร้างระบบผลิตน้ำประปาที่สามารถบำบัดค่าความเป็นกรด - ด่าง ความขุ่นและสีของน้ำ รวมถึงสารในน้ำให้ได้คุณภาพตามมาตรฐาน เพื่อผลิตน้ำประปาสำหรับการอุปโภคบริโภค โดยกำหนดให้ดำเนินการในบริเวณที่มีความพร้อมใน 6 อำเภอของ จ.สุพรรณบุรี ได้แก่ อ.สามชุก อ.บางปลาม้า อ.สองพี่น้อง อ.หนองหญ้าไซ อ.เดิมบางนางบวช และ อ.ศรีประจันต์
.
2. โครงการจัดหาเครื่องสูบน้ำแบบชนิดเคลื่อนที่เร็ว ขับด้วยระบบ ไฮดรอลิค ขนาดท่อส่งไม่น้อยกว่า 42 นิ้ว จำนวน 30 เครื่อง โดยกรมชลประทานจะบริหารจัดการให้มีการหมุนเวียนไปในพื้นที่ที่มีความจำเป็นต่อไป
.
ซึ่ง 2 โครงการนี้ สำนักงานทรัพยากรน้ำแห่งชาติคาดว่าจะมีครัวเรือนที่ได้รับประโยชน์ ประมาณ 6,364 ครัวเรือน รวมถึงสามารถสนับสนุนการป้องกัน บรรเทา และแก้ไขปัญหาภัยพิบัติอุทกภัย ภัยแล้ง หรือภัยอื่น ๆ อันเกิดจากน้ำได้ทันต่อสถานการณ์
#ไทยคู่ฟ้า#ร่วมต้านโควิด19
-------------------
วันอังคารที่ 20 กันยายน 2565
ครม.รับทราบการจัดพิธีทอดผ้าป่าสนับสนุนโครงการทุนเล่าเรียนหลวงสำหรับพระสงฆ์ไทย ประจำปี 2565ส่วนกลางดำเนินการในวันที่ 13 ตุลาคมนี้ ณ วัดบวรนิเวศวิหาร
ครม.รับทราบการจัดพิธีทอดผ้าป่าสนับสนุนโครงการทุนเล่าเรียนหลวงสำหรับพระสงฆ์ไทย ประจำปี 2565ส่วนกลางดำเนินการในวันที่ 13 ตุลาคมนี้ ณ วัดบวรนิเวศวิหาร
วันที่ 20 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี(ครม.)รับทราบเกี่ยวกับการจัดพิธีทอดผ้าป่าสนับสนุนโครงการทุนเล่าเรียนหลวงสำหรับพระสงฆ์ไทย ประจำปี 2565 เพื่อเป็นการเผยแพร่การดำเนินงานของโครงการทุนเล่าเรียนหลวงสำหรับพระสงฆ์ไทย ในการสนับสนุนและส่งเสริมพระภิกษุและสามเณร ให้ได้มีโอกาสศึกษาพระปริยัติธรรมและพระธรรมอย่างลึกซึ้ง โดยจะเริ่มดำเนินการในส่วนกลางในวันที่ 13 ตุลาคม 2565 ณ วัดบวรนิเวศวิหาร และส่วนภูมิภาคและคณะหนทั้ง 4 หน ในระหว่างวันที่ 14 ตุลาคม-15 พฤศจิกายน 2565 ณ วัดที่กำหนด
โดยในปี 2564 ที่ผ่านมา มียอดเงินบริจาคในพิธีทอดผ้าป่า เพื่อสนับสนุนโครงการทุนเล่าเรียนหลวงสำหรับพระสงฆ์ไทย จำนวน 102 ล้านบาท แยกเป็นส่วนกลาง 38 ล้านบาท และส่วนภูมิภาค 64 ล้านบาท
น.ส.ไตรศุลีกล่าวว่า โครงการทุนเล่าเรียนหลวงสำหรับพระสงฆ์ไทยเป็นโครงการที่พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานพระบรมราชานุญาตให้จัดพิธีทอดผ้าป่าเพื่อสนับสนุนและเผยแพร่การดำเนินงานของโครงการทุนเล่าเรียนหลวงสำหรับพระสงฆ์ไทย ประกอบกับ มหาเถรสมาคมได้มีมติให้คณะสงฆ์สนับสนุนและขอความร่วมมือจากจังหวัดต่างๆ ทั้งในส่วนกลางและส่วนภูมิภาคทั่วประเทศ โดยจัดพิธีทอดผ้าป่าฯวันที่ 13 ตุลาคม ของทุกปี ซึ่งเป็นวันคล้ายวันสวรรคตของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ผู้ทรงพระราชทานจัดตั้งโครงการฯ
วันจันทร์ที่ 17 ตุลาคม 2565
รองนายกฯ พล.อ.ประวิตร ลงพื้นที่สุราษฎร์ธานีติดตามสถานการณ์น้ำ พร้อมแผนการรับมืออุทกภัยในพื้นที่
รองนายกฯ พล.อ.ประวิตร ลงพื้นที่สุราษฎร์ธานีติดตามสถานการณ์น้ำ พร้อมแผนการรับมืออุทกภัยในพื้นที่
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ (17 ตุลาคม 2565) เวลา 9.30 น. พลเอก ประวิตร วงษ์สุวรรณ รองนายกรัฐมนตรี พร้อมด้วยนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม เดินทางลงพื้นที่จังหวัดสุราษฎร์ธานี ติดตามสถานการณ์น้ำและแผนงานด้านทรัพยากรน้ำ จากสำนักงานทรัพยากรน้ำแห่งชาติ และแผนการดำเนินงานโครงการแก้มลิงสระบัว (อ่างเก็บน้ำทุ่งกระจูด) ของกรมชลประทาน รวมถึงกรมโยธาธิการและผังเมือง นำเสนอแผนการดำเนินงานโครงการก่อสร้างระบบป้องกันน้ำท่วมพื้นที่ชุมชนเมืองสุราษฎร์ธานี และเตรียมรับมือสถานการณ์อุทกภัยในพื้นที่ พร้อมรับฟังรายงานสถานการณ์ปาล์มน้ำมันในประเทศ
เมื่อรองนายกรัฐมนตรีเดินทางมาถึง ได้พบปะทักทายประชาชนและเกษตรกรผู้ปลูกปาล์มน้ำมัน โดยประชาชนได้บอกให้สู้ ๆ พร้อมชูป้ายข้อความให้กำลังใจ ทั้งนี้ มีเกษตรกรบางส่วนได้ขอให้รองนายกรัฐมนตรีช่วยแก้ไขปัญหาที่ดินทำกิน โดยรองนายกรัฐมนตรียืนยันรัฐบาลได้ดำเนินการแก้ไขปัญหามาอย่างต่อเนื่อง พร้อมให้คำเชื่อมั่น ว่าจะเร่งดำเนินการแก้ไขปัญหาที่ดินจังหวัดสุราษฎร์ธานีให้โดยด่วน ซึ่งสร้างความพึงพอใจให้กับเกษตรกร ต่างกล่าวขอบคุณรองนายกรัฐมนตรีอย่างพร้อมเพรียง พร้อมขอจับมือรองนายกรัฐมนตรีอย่างใกล้ชิด จากนั้น รองนายกรัฐมนตรีได้รับฟังบรรยายสรุปสถานการณ์ภาพรวมในพื้นที่จังหวัดสุราษฎร์ธานี แผนงานด้านน้ำ การเตรียมรับมือสถานการณ์น้ำ รวมถึงการนำเสนอสถานการณ์ปาล์มน้ำมันในประเทศ ณ ห้องประชุมเมืองคนดี ชั้น 5 ศาลากลางจังหวัดสุราษฎร์ธานี
ภายหลังรับฟังบรรยายสรุป รองนายกรัฐมนตรีกล่าวขอบคุณทุกภาคส่วนที่ร่วมกันทำงานอย่างต่อเนื่องเพื่อช่วยเหลือแก้ไขปัญหาให้กับประชาชน พร้อมมอบหมายให้ผู้ว่าราชการจังหวัดขับเคลื่อนการทำงานของหน่วยราชการในจังหวัดให้มีความเข้มแข็งมากยิ่งขึ้น ในส่วนสถานการณ์น้ำ รัฐบาลได้ติดตามอย่างใกล้ชิด ซึ่งคาดว่าพื้นที่ภาคใต้จะได้รับผลกระทบจากน้ำท่วมรวมถึงปริมาณน้ำที่จะไหลลงมา ขอให้ทุกหน่วยงานบูรณาการวางแผนรับมือตาม 13 มาตรการอย่างเคร่งครัด พร้อมวางแผนกักเก็บน้ำไว้ใช้ในฤดูแล้งด้วย รวมถึงให้เร่งสำรวจจุดเสี่ยงน้ำท่วมขังต่าง ๆ และทำลายกำจัดสิ่งกีดขวางทางน้ำ เปิดทางน้ำให้ไหลลงสู่ทะเลต่อไป
รองนายกรัฐมนตรีกำชับเรื่องการแจ้งเตือนประชาสัมพันธ์ ต้องสร้างการรับรู้ให้ประชาชนเข้าถึงรับทราบสถานการณ์ทุกเหตุการณ์ไม่ว่าจะน้ำท่วม หรือน้ำแล้ง ต้องให้ประชาชนเตรียมรับมือสถานการณ์ ส่วนเรื่องราคาปาล์มน้ำมัน รองนายกรัฐมนตรียืนยันรัฐบาลพยายามอย่างเต็มที่ที่จะทำให้ราคาสูงขึ้น ตั้งแต่รัฐบาลเข้ามาบริหารงาน ราคาปาล์มน้ำมันขยับสูงขึ้นเรื่อย ๆ เฉลี่ยไม่ต่ำกว่ากิโลกรัมละ 4 บาท ตั้งแต่ปี 62 เป็นต้นมาจนถึงปัจจุบัน ขอให้พ่อค้าคนกลางสร้างความเป็นธรรมต่อเกษตรกร อย่ามุ่งหวังแต่กำไร พ่อค้าอยู่ได้เกษตรกรต้องอยู่ได้
รองนายกรัฐมนตรีเน้นย้ำให้ข้าราชการทำงานโดยยึดผลประโยชน์ของประชาชนเป็นหลัก ต้องช่วยเหลือประชาชนให้มีคุณภาพชีวิตที่ดีขึ้น เพราะประชาชนเป็นหลักสำคัญในการพัฒนาประเทศให้เกิดความยั่งยืน จากนั้น ช่วงบ่าย รองนายกรัฐมนตรีจะลงพื้นที่ติดตามโครงการก่อสร้างระบบป้องกันน้ำท่วมพื้นที่ชุมชนเมืองสุราษฎร์ธานี และติดตามโครงการแก้มลิงสระบัว (อ่างเก็บน้ำทุ่งกระจุด) ต.ท่าสะท้อน อ.พุนพิน และพบปะประชาชนก่อนเดินทางกลับกรุงเทพมหานคร.
วันเสาร์ที่ 8 ตุลาคม 2565
รัฐบาลแนะผู้มีปัญหายาเสพติดเร่งเข้าสู่กระบวนการบำบัด ก่อนเป็นสาเหตุก่อความรุนแรงและเหตุสลดซ้ำ
รัฐบาลแนะผู้มีปัญหายาเสพติดเร่งเข้าสู่กระบวนการบำบัด ก่อนเป็นสาเหตุก่อความรุนแรงและเหตุสลดซ้ำ เผยสามารถรับคำปรึกษาเบื้องต้นที่สถานพยาบาลใกล้บ้าน หรือช่องทางของ สบยช. Line Official “ห่วงใย” สายด่วน 1165  และมีศูนย์การบำบัดกระจายทั่วประเทศ
วันนี้ 8 ต.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่ขณะนี้ได้ปรากฏกรณีการก่อเหตุความรุนแรง ส่งผลให้มีทั้งผู้ได้รับบาดเจ็บและเสียชีวิตโดยหลายกรณีผู้ก่อเหตุมีการใช้สารเสพติด โดยการแก้ไขปัญหานี้จะต้องอาศัยความร่วมมือจากทุกระดับ ทั้งเจ้าหน้าที่ตำรวจเร่งปราบปราบขบวนการค้ายาเสพติด และประชาชนทุกคนในสังคม ที่หากเป็นผู้ติดสารเสพติด มีบุคคลในครอบครัว หรือคนใกล้ชิดเข้าไปยุ่งเกี่ยวกับยาเสพติด ขอให้เร่งเข้าสู่กระบวนการบำบัดโดยด่วน
ทั้งนี้ หากปล่อยให้มีการเสพยาเป็นระยะเวลานาน จะเป็นต้นเหตุของการกระทำความรุนแรงต่างๆ เนื่องจากยาเสพติดมีผลให้สมองถูกทำลาย ความสามารถในการคิดอย่างเป็นเหตุเป็นผลลดลง มีพฤติกรรมไม่เหมาะสม เช่น ก้าวร้าว หงุดหงิด เกิดอาการทางจิตประสาท ไม่สามารถควบคุมตัวเองได้ เป็นสาแหตุของการก่อความรุนแรง และนำไปสู่การก่อเหตุสลดในสังคมซ้ำๆ ได้
น.ส.ไตรศุลี กล่าวว่า ปัจจุบันผู้ติดยาเสพติดสามารถเข้ารับคำปรึกษาเบื้องต้นก่อนเข้ารับการบำบัดรักษาหลายช่องทาง ไม่ว่าจะเป็นสถานพยาบาลของรัฐทุกแห่ง ทั้งในสังกัดกระทรวงสาธารณสุข เช่นโรงพยาบาลส่งเสริมสุขภาพตำบล โรงพยาบาลชุมชน โรงพยาบาลทั่วไป หรือโรงพยาบาลนอกสังกัดกระทรวงสาธารณสุข เช่นโรงพยาบาลพระมงกุฎเกล้า โรงพยาบาลตำรวจ ศูนย์บริการสาธารณสุขของ กรุงเทพมหานคร
นอกจากนี้ ยังมีช่องทางของสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) ที่สายด่วนบำบัดยาเสพติด 1165 และสายด่วนเลิกยาเสพติด ผ่านศูนย์ดำรงธรรม 1567 ตลอด 24 ชั่วโมง รวมถึงช่องทาง Line Official “ห่วงใย” โดยสามารถค้นหาโดยใช้ คำว่า @1165huangyai ซึ่งเป็นระบบแชทบ็อตตอบคำถามอัตโนมัติ ที่ตอบทุกเรื่องเพื่อประเมินตัวเองเกี่ยวกับการติดสารเสพติดและการให้คำปรึกษา การตอบคำถามที่พบบ่อยเพื่อเป็นแนวปฏิบัติเบื้องต้น หรือปรับเปลี่ยนพฤติกรรม
เมื่อได้รับคำปรึกษาแล้วยังสามารถติดต่อเพื่อเข้ารับการบำบัดได้ที่สถาบันบำบัดที่กระจายอยู่ทั่วประเทศ ได้แก่ สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) กรมการแพทย์ จังหวัดปทุมธานี โรงพยาบาลธัญญารักษ์ในส่วนภูมิภาคทั้ง 6 แห่ง ได้แก่ โรงพยาบาลธัญญารักษ์เชียงใหม่ โรงพยาบาลธัญญารักษ์แม่ฮ่องสอน โรงพยาบาลธัญญารักษ์ขอนแก่น โรงพยาบาลธัญญารักษ์อุดรธานี โรงพยาบาลธัญญารักษ์สงขลา และโรงพยาบาลธัญญารักษ์ปัตตานี โดยสามารถสอบถามข้อมูลเพิ่มเติมจากสายด่วนบำบัดยาเสพติด 1165 และเว็บไซต์ของ สบยช. ที่ www.pmnidat.go.th
วันศุกร์ที่ 14 ตุลาคม 2565
โฆษกรัฐบาลเผย แหล่งท่องเที่ยวไทย 3 แห่งได้รับเลือกให้เป็นแหล่งท่องเที่ยวยั่งยืน 100 แห่งของโลก ประจำปี 2022
โฆษกรัฐบาลเผย แหล่งท่องเที่ยวไทย 3 แห่งได้รับเลือกให้เป็นแหล่งท่องเที่ยวยั่งยืน 100 แห่งของโลก ประจำปี 2022
วันที่​ 14​ ตุลาคม​ 2565​ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน หรือ อพท. ได้เข้าร่วมพิธีและรับมอบประกาศแหล่งท่องเที่ยวยั่งยืน 100 แห่งของโลก ประจำปี 2022 (Top 100 Destination Sustainability Stories 2022) ณ กรุงเอเธนส์ ประเทศกรีซ ซึ่งจัดโดย Green Destinations Foundation หน่วยงานที่ไม่แสวงหากำไรระดับโลกที่ให้ความสำคัญกับสิ่งแวดล้อมจากประเทศเนเธอร์แลนด์ ร่วมกับหน่วยงานพันธมิตรด้านการท่องเที่ยวจากทั่วโลก ซึ่งในปี 2022 มีแหล่งท่องเที่ยวของไทยที่ได้รับการคัดเลือกให้เป็นแหล่งท่องเที่ยวยั่งยืน 100 แห่งของโลก จำนวน 3 แห่ง ได้แก่ เกาะหมาก จังหวัดตราด, บ้านห้วยปูแกง จังหวัดแม่ฮ่องสอน และวิสาหกิจชุมชนท่องเที่ยวสาปยา จังหวัดชัยนาท
โฆษกประจำสำนักนายกรัฐมนตรี กล่าวเพิ่มเติมว่า ความสำเร็จของทั้ง 3 แหล่งท่องเที่ยวของไทย มาจากนโยบายของรัฐบาล ผ่านการทำงานของ อพท. ซึ่งได้พยายามผลักดันเกาะหมาก จังหวัดตราด ให้เป็นแหล่งท่องเที่ยวคาร์บอนต่ำ หรือ Low Carbon Destination แห่งแรกของไทยมาอย่างต่อเนื่อง ผ่านการประสานความร่วมมือและการมีส่วนร่วมระหว่างชุมชนและหน่วยงานด้านการท่องเที่ยวทั้งภาครัฐและเอกชน นำไปสู่การใช้เทคโนโลยีดิจิทัลและการวิจัยเรื่องการเพิ่มศักยภาพในการดูดซับและกักเก็บคาร์บอนผ่านธรรมชาติ ทั้งนี้ ในส่วนของ บ้านห้วยปูแกง จังหวัดแม่ฮ่องสอน และวิสาหกิจชุมชนท่องเที่ยวสาปยา จังหวัดชัยนาท ได้ให้ความสำคัญกับการท่องเที่ยวโดยชุมชน (Community Based Tourism) มีการพัฒนาทักษะฝีมือให้แก่สมาชิกในชุมชนเรื่องการทำผลิตภัณฑ์ เพื่อนำมาวางจำหน่ายให้กับนักท่องเที่ยว รวมถึงมีการส่งเสริมสภาวะแวดล้อมของแหล่งท่องเที่ยวที่เป็นมิตรต่อสิ่งแวดล้อม เพื่อสร้างประสบการณ์ที่ดีต่อนักท่องเที่ยวและยกระดับคุณภาพชีวิตของสมาชิกในชุมชน
ทั้งนี้ อพท. ได้เสนอชื่อแหล่งท่องเที่ยวดังกล่าว เพื่อให้คณะกรรมการซึ่งเป็นตัวแทนจากหน่วยงานต่าง ๆ ด้านการท่องเที่ยวยั่งยืนจากทั่วโลกพิจารณาตามเกณฑ์สากล และ ได้จัดทำรายงานสถานะการพัฒนาการท่องเที่ยวอย่างยั่งยืนตามเกณฑ์ของ Green Destinations Standard
“ความสำเร็จของการพัฒนาการท่องเที่ยวอย่างยั่งยืนเป็นผลมาจากการทำงานอย่างหนักของทุกหน่วยงาน ทั้งภาครัฐและเอกชน ซึ่งเป็นไปตามวิสัยทัศน์ของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ต้องการผลักดันการท่องเที่ยวอย่างยั่งยืนให้เห็นผลอย่างเป็นรูปธรรม ทั้งนี้ การรับรางวัลลักษณะนี้ นอกจากจะเป็นการประชาสัมพันธ์สถานที่ท่องเที่ยวที่ได้รับการรับรองตามมาตรฐานสากลในไทย นักท่องเที่ยวต่างชาติได้รู้จักกับจุดหมายปลายทางของการท่องเที่ยวที่มีคุณภาพและใส่ใจต่อสิ่งแวดล้อม ยังเป็นโอกาสประชาสัมพันธ์ในเวทีระหว่างประเทศว่าไทยให้ความสำคัญกับแนวคิดเพื่อรักษา และคงความสมดุลแก่สิ่งแวดล้อม ซึ่งเป็นความท้าทายสำคัญที่ทั่วโลกกำลังเผชิญ” นายอนุชาฯ กล่าว
วันพฤหัสบดีที่ 15 กันยายน 2565
สธ.เผย "โรคไข้หวัดใหญ่" ระบาดมากขึ้น หลังคนเริ่มผ่อนคลายมาตรการโควิด
สธ. เผย "โรคไข้หวัดใหญ่" มีแนวโน้มระบาดเพิ่มมากขึ้น เนื่องจากเข้าสู่ฤดูกาลระบาด ร่วมกับมีการผ่อนคลายมาตรการป้องกันตนเองจากโควิด 19 ย้ำกลุ่มเสี่ยงเข้ารับวัคซีนไข้หวัดใหญ่ฟรี ช่วยลดอาการรุนแรงและเสียชีวิต
กระทรวงสาธารณสุข เผย "โรคไข้หวัดใหญ่" มีแนวโน้มระบาดเพิ่มมากขึ้น เนื่องจากเข้าสู่ฤดูกาลระบาด ร่วมกับมีการผ่อนคลายมาตรการป้องกันตนเองจากโควิด 19 ย้ำกลุ่มเสี่ยงเข้ารับวัคซีนไข้หวัดใหญ่ฟรี ช่วยลดอาการรุนแรงและเสียชีวิต และหากยังเข้มสวมหน้ากากอนามัยจะช่วยป้องกันการติดเชื้อทั้งโควิด19 และไข้หวัดใหญ่
วันนี้ (15 กันยายน 2565) นพ.โอภาส การย์กวินพงศ์ อธิบดีกรมควบคุมโรค กล่าวว่า ที่ผ่านมาการเข้มข้นมาตรการส่วนบุคคล ทั้งการสวมหน้ากากอนามัย ล้างมือ และเว้นระยะห่าง ในการป้องกันโรคโควิด 19 ส่งผลให้โรคติดต่อทางเดินหายใจ เช่น โรคไข้หวัดใหญ่ มีการแพร่ระบาดลดลงด้วย แต่ขณะนี้เริ่มพบว่าโรคไข้หวัดใหญ่มีแนวโน้มการระบาดเพิ่มมากขึ้น เนื่องจากตามปกติแล้วช่วงฤดูฝน ตั้งแต่เดือนสิงหาคมเป็นต้นมา เป็นช่วงการแพร่ระบาดตามฤดูกาลของโรคไข้หวัดใหญ่ จึงมีโอกาสพบผู้ป่วยจำนวนมากได้อยู่แล้ว ประกอบกับหลังจากมีการผ่อนคลายมาตรการป้องกันโรคโควิด 19 หลายคนลดความเคร่งครัดในการสวมหน้ากากอนามัย มีกิจกรรมที่มีคนรวมตัวกันและไม่สวมหน้ากากอนามัยเพิ่มขึ้น เช่น งานเลี้ยงสังสรรค์ รับประทานอาหาร ดื่มเครื่องดื่มแอลกอฮอล์ร่วมกันทำให้มีโอกาสที่โรคติดต่อทางเดินหายใจ อย่างโรคไข้หวัดใหญ่เพิ่มมากขึ้น
นพ.โอภาสกล่าวต่อว่า สาเหตุที่ทำให้ผู้ติดเชื้อและผู้ป่วยโควิด 19 ลดลงต่อเนื่อง เป็นเพราะช่วงที่ผ่านมามีการระบาดในวงกว้าง ทำให้คนไทยมีภูมิคุ้มกันจากการติดเชื้อ และยังมีการฉีดวัคซีนไปแล้วกว่า 90% ทำให้มีภูมิคุ้มกันหมู่ สำหรับการลดการแพร่ระบาดของโรคไข้หวัดใหญ่ สามารถทำได้ด้วยการเร่งตรวจคัดกรอง เฝ้าระวัง และเข้ารับบริการฉีดวัคซีนโรคไข้หวัดใหญ่ โดยเฉพาะประชาชน 7 กลุ่มเสี่ยง ซึ่งกรมควบคุมโรคร่วมกับสำนักงานหลักประกันสุขภาพแห่งชาติ (สปสช.) จัดหาวัคซีนไข้หวัดใหญ่บริการให้ฟรีเพื่อช่วยลดอาการหนักและเสียชีวิตในกลุ่มเสี่ยง รวมถึงหากยังเข้มมาตรการป้องกันตนเองด้วยการสวมหน้ากากอนามัย จะเป็นปัจจัยสำคัญที่ช่วยป้องกันได้ทั้งโรคโควิด 19 และโรคไข้หวัดใหญ่
****************************************** 15 กันยายน 2565